આટલા વિશાળ દેશમાં અને આટલી બધી ભરચક વસતિ હોય ત્યારે દેશમાં રાતોરાત બધા સુધારા થઈ જાય અથવા કોઈ સમસ્યા જ ન રહે એવું બનવું શક્ય જ નથી. એમાંય મોટા ભાગની પ્રજા અણઘડ હોય, જાતિ અને ધર્મના ભેદભાવ વચ્ચે ઘેરાયેલી રહેતી હોય ત્યારે તો સ્વયં ઈશ્વર આવે તો પણ એનું શાસન એકાએક સુધરી જાય એ પોસિબલ નથી! ર014ના ઇલેક્શન વખતે નરેન્દ્ર મોદીએ આપેલાં બધાં વચનો પૂરેપૂરાં સાકાર નથી જ થયાં એ જાણવા છતાં એમની નીયત અને નિષ્ઠાનો પણ ન્યુટ્રલ અભ્યાસ કરવો જોઈએ. દેશ માટે હજાર કામ કરવાનાં હોય ત્યારે એ હજાર હજાર કામ એક જ દિવસમાં તો ન થઈ જઈને પ્રાયોરિટી પ્રમાણે એક પછી એક કામ હાથમાં લઈને ભવિષ્યના સંદર્ભો વિચારીને આગળ વધવાની સજ્જતા લીડરમાં હોવી જરૂરી છે. અને હું સ્પષ્ટપણે મારી વાત કહેવા માગું છું કે વિરોધ પક્ષો ગમે તેટલી કાગારોળ કરે તો પણ ભારતની પ્રજા અત્યારે તો નરેન્દ્ર મોદીના નિષ્ઠાપૂર્ણ નેતૃત્વની સાથે છે. ર019ના ઇલેક્શનમાં ર014 કરતાં પણ વધારે વિશ્વાસથી નરેન્દ્ર મોદીને સત્તા સોંપશે, પરંતુ આ કદાચ તેમની આખરી કસોટી હશે!